बिटिसि बिसायख’थिखौ बिथा खालामनानै बिटिसिनि मोन 40 बियाबाव गुबुन-गुबुन राजखान्थि हान्जाफोरनि बिसायख’थि फोसावदिंनाया गोख्रोंसिन सोलिगासिनो दं । बे समावनो कक्राझार सहरनि साखाथि स्यामगावआव थानाय आर’नाइ रेस्तुरेन्तआव दिनै खुंफुंनाय बारग’ एन डि एफ बि मोनब्रै हान्जानि सावराय जथुमाव बाहागो लाखांनानै खौरांगिरिफोरनि सिगाङाव बिपिएफनि आफादगिरि हाग्रामा महिलारीया बुंनाय बिटिसि बिसायख’थियाव इउपिपिएल दोलोआ लाथिख’ मोनगोन होन्नानै बुंनायनि हेंथायै 11 नं बावखुंग्रि बिटिसि बियाबनि इउपिपिएल दोलोनि बिजाथि प्रतिभा ब्रह्मआ रोखा खेंफोरथि होयो। बिसायख’थिआव बिपिएफ दोलोआ लाथिख’ मोन्नो थांगासिनो दं आरो इउपिपिएल दोलोआ मोन 30 बियाबाव देरहासादनानै सोरखार दानो थांगासिनो दं होन्नानै बुङो। कक्राझार जिल्लानि 11 बाउखुंग्रि बिटिसि बियाबनि सिङाव थानाय उजानपारा आरो गेन्द्राबिल प्राइमारी इउपिपि एल दोलोनि बान्जायनायाव दिन्थिफुंनाय सोलायनायनि स्ल’गानजों हानजा सुरनाय हाबाफारि फोजोबनाय हाबाफारियाव बाहागो लानानै इउपिपि एल दोलोनि बिजाथि प्रतिभा ब्रह्मआ बुंबावयोदि, थांनाय 17 बोसोराव 11 नं बावखुंग्रि बिटिसि बियाबाव बिपिएफ दोलोआ जेबो जौगालु बिथांखिफोरखौ मावफुङाखै। दिनैसिमबो बे ओनसोलाव थानाय गुबुन-गुबुन माहारिनि रायजो-राजाफोरा गोबां जेंनाजों मोगा- मोगि जानांनानै दं होन्नानै बुङो बिनि थाखायनो आथिखालाव रायजो- राजाफोरा दोलै नोगोरै हारि धोरोम बोरोन सायख’वाजासे इउपिपिएल दोलोखौ मदद खालामफैदों होन्नानै फोरमायो। मख’नो गोनांदि बे हाबाफारियावनो इउपिपिएल दोलोनि आइजो गांखंनि आफादगिरि बिना गयारीजों लोगोसे 11 नं बावखुंग्रि बिटिसि बियाबनि इउपिपिएल दोलोनि गुबुन-गुबुन बिबाननि बिबानगिरिफोरा बाहागो लायो।